Hér fyrir neðan er hægt að skoða myndband úr bleikjueldi Samherja og fullkominni bleikjuvinnslu í Sandgerði . Fiskeldi Samherja kemur að öllum stigum eldis og vinnslu , all frá hrognum til neytenda . Samherji fiskeldi ehf. rekur eina klakfiskastöð að Sigtúnum í Öxarfirði , eina klakstöð fyrir hrogn að Núpum í Ölfusi , þrjár seiðastöðvar og tvær áframeldisstöðvar fyrir bleikju , aðra á Stað við Grindavík og hina að Vatnsleysuströnd . Einnig rekur fyrirtækið eina strandeldistöð fyrir lax að Núpsmýri í Öxarfirði . Allt eru þetta landeldisstöðvar sem nýta jarðvarma og notast við borholuvatn , ýmist ferskt eða ísalt , við framleiðslu á hágæða eldisfiski . Til að vinna afurðir frá eldinu eru starfræktar tvær vinnslur , önnur í Öxarfirði þar sem laxi er slátrað og pakkað og síðan fullkomin hátæknivinnsla í Sandgerði þar sem bleikju er slátrað og hún unnin í fjölbreyttar neytandaumbúðir . Allar stöðvarnar eru vottaðar af ECOCERT í Sviss fyrir verslunarkeðjuna Whole Foods Market í Bandaríkjunum og vinnslan er jafnframt með BAP vottun ( Best Aquaculture Practices ) . Stefnt er á að bleikjueldið verði vottað af ASC á árinu 2020 . Kostir landeldis eru margir . Einn stærsti kosturinn er að hægt er að stýra eldisumhverfinu . Á öllum stigum eldisins er fylgst með mikilvægum umhverfisþáttum þ.e. súrefni , seltumagni , þéttleika , sýrustigi og hitastigi . Þessum þáttum er stöðugt stýrt með það að leiðarljósi að tryggja bestu mögulegu eldisaðstæður fyrir fiskinn á hverjum tíma . Stjórnkerfi stöðvanna eru sjálfvirk og tölvustýrð og hægt að fylgjast með þeim hvaðan sem er . Annar kostur við landeldi er að hættan á slysasleppingum er hverfandi . Einungis er notast við hágæða fóður í eldinu . Á smáseiðastigi er notast við fóður frá norskum fóðurframleiðendum en eftir það er eingöngu notast við fóður frá Fóðurverksmiðjunni Laxá hf . Fiskeldisfóður frá Laxá inniheldur hágæða hráefni unnið úr sjálfbærum fiskistofnum við Íslandsstrendur . Prótein úr fiski er um 50% af heildarmagni próteins í fóðrinu og notuð er bæði fiski - og jurtaolía í fóðrið . Ekki eru notuð önnur dýraprótein og engum lyfjum er bætt í fóðrið . Eingöngu eru notuð náttúruleg litarefni ( Aquasta og Panaferd ) og er notkun þeirra í samræmi við reglur Evrópusambandsins og strangar kröfur kaupenda . Fóðurverksmiðjan er með Global Gap vottun . Öll seiði eru bólusett í seiðastöðvum áður en þau eru flutt í áframeldi en að öðru leyti eru engin lyf notuð í eldi Samherja . Fyrirtækið er með þjónustusamning við sjálfstæðan dýralækni um heilbrigðiseftirlit í fiskeldinu og kemur hann í reglulegar heimsóknir í allar eldisstöðvarnar . Dýralæknirinn vinnur í nánu samstarfi við gæðastjóra fiskeldis og yfirmenn stöðvanna . Hann hefur eftirlit með öllum þáttum sem snúa að heilbrigði fiskanna og smitvörnum í stöðvunum . Samherji fiskeldi er stærsti framleiðandi á bleikju í heiminum í dag en fyrirtækið hefur sérhæft sig í framleiðslu á bleikju ( Salvelinus alpinus ) , allt frá hrognum til fullunninnar vöru . Fyrirtækið framleiðir bleikjuhrogn í klakfiska-stöðinni í Sigtúnum í Öxarfirði en kaupir einnig hrogn frá Háskólanum á Hólum . Hrognunum er klakið út í klakstöð fyrirtækisins á Núpum í Ölfusi . Kviðpokaseiði eru svo flutt þaðan í seiðastöðvar fyrirtækisins en þær eru staðsettar á Núpum og Stað við Grindavík . Þegar seiðin hafa náð c.a. 100g stærð eru þau flutt til áframeldis í matfiskastöðvar fyrirtækisins þar sem fiskurinn er alinn að slátrun . Þegar bleikjan hefur náð sláturstærð ( 1 – 2 kg ) er hún flutt lifandi til Sandgerðis til slátrunar og vinnslu . Þar rekur Samherji fiskeldi fullkomna vinnslustöð sem tekin var í notkun á árinu 2018 . Með fjárfestingum í tækjabúnaði og vel þjálfuðu starfsfólki eru þar framleiddar hágæða bleikjuafurðir sem uppfylla ströngustu kröfur markaðarins . Samherji Fiskeldi stundar einnig landeldi á laxi ( Salmo salar ) . Hrognunum er klakið og laxaseiðin framleidd í klak - og seiðastöð fyrirtækisins að Núpum í Ölfusi en seiðin eru flutt þaðan lifandi ( 50 - 70g ) í sérútbúnum seiðaflutningabíl til áframeldis í stöðina í Öxarfirði þar sem fiskurinn er alinn upp í sláturstærð ( 4,0 – 6,0 kg ) . Vinnsla er starfrækt í Öxarfirði samhliða eldinu , þar sem fer fram slátrun , slæging og pökkun á heilum ferskum fiski . Fyrirtækið framleiðir um 1500 tonn af laxi á ári og er einn stærsti landeldisframleiðandi á laxi í heiminum . Stefnt er að því auka framleiðsluna á næstu árum . Eldisstöðin í Öxarfirði hefur nokkra sérstöðu þar sem töluverður jarðhiti er á svæðinu og hægt er að ala laxinn í 10 - 11 gráðu heitu ísöltu vatni . Laxinn er alinn á hágæða fóðri og fer öll framleiðslan fram í samræmi við ströngustu kröfur kaupenda . Helstu kostir afurða Samherja fiskeldis :